Politiet etterforsker funn av død person i Arendal
Politiet fikk melding om funnet fra noen tilfeldig forbipasserende klokken 14.20 onsdag ettermiddag. Kort tid etter hadde de rykket ut sammen med ambulanse, opplyser operasjonsleder Lars Hyberg i Agder politidistrikt til VG. Ambulansen ble siden kalt tilbake og erstattet med krimtekniker, ettersom det var slått fast at personen var død, skriver NTB. Ved 17-tiden jobber fortsatt seks politifolk og en eller flere krimteknikere på stedet. Mye er uavklart. – Parallelt med at krimteknikere jobber på stedet, etterforsker vi saken taktisk for å avklare personens identitet. Jeg vil foreløpig ikke gå ut med kjønn eller alder inntil vi har 100 prosent sikker ID, sier Hyberg til VG. Ifølge Agderposten er det en mann som er funnet, men politiet ønsker ikke å bekrefte eller avkrefte dette. Avisen skriver også at funnstedet var i nærheten av en barnehage, og at foreldrene til barnehagebarna i ettermiddag ble informert om funnet av den døde personen per epost. Fra barnehagens side ble det presisert at ingen av barna var på stedet der mannen ble funnet.
Politi og krimteknikere har rykket ut til Stuenes i Arendal onsdag ettermiddag etter funn av en død person i en skog.